AARHUS: Torsdag aften blev en 30-årig kvinde udsat for blufærdighedskrænkelse, da hun var med bussen fra Viby mod Åbyhøj.

Kvinden stod på bussen ved Viby Torv klokken 18.40, og da bussen nåede Silkeborgvej, løb en mand ind i bussen og satte sig på sædet bag chaufføren. Her blev han dog ikke siddende længe, for pludselig rejste han sig op, råbte noget om Somalia og trak bukser og underbukser ned til midt på låret, så man kunne se hans lem.

Kort efter trak han sine bukser op, sagde noget til chaufføren og stod af ved Åby Ringvej/Edwin Rahrs Vej.

Østjyllands Politi hører gerne fra personer, der kan have oplysninger om, hvem manden er, på telefonnummer 114.